KIRJALLINEN KYSYMYS E-0546/01 esittäjä(t): Christa Randzio-Plath (PSE) komissiolle. Kukkaviljelmillä työskentelevien naisten työolot Afrikassa ja Etelä-Amerikassa.



Virallinen lehti nro 093 E , 18/04/2002 s. 0005 - 0006



KIRJALLINEN KYSYMYS E-0546/01 esittäjä(t): Christa Randzio-Plath (PSE) komissiolle (27. helmikuuta 2001) Aihe: Kukkaviljelmillä työskentelevien naisten työolot Afrikassa ja Etelä-Amerikassa 1. EU:hun tuodaan leikkokukkia etenkin Afrikasta ja Etelä-Amerikasta. Miten unioni katsoo voitavan parantaa Afrikan ja Etelä-Amerikan kukkaviljelmillä työskentelevien naisten terveydellisiä, ekologisia, sosiaalisia ja työoikeudellisia oloja? 2. Miten unioni pyrkii panemaan täytäntöön Euroopassa voimassa olevan torjunta-aineiden käyttökiellon myös näissä maissa ja miten se tukee kansainvälisen ihmisoikeusjärjestön FIAN:in Flower Label -ohjelmia? Christopher Pattenin komission puolesta antama vastaus (11. toukokuuta 2001) 1. Komissio ehdotti vuonna 1998, kun yleistä tullietuusjärjestelmää (GSP-järjestelmää) uudistettiin, että otettaisiin käyttöön Andien ja Keski-Amerikan maille suunnattu sosiaalisten ja ympäristönormien noudattamista kannustava järjestelmä, joka olisi kattanut myös kysymyksessä mainitun kukkienviljelyalan. Valitettavasti neuvosto ei pitänyt aiheellisena hyväksyä komission ehdotusta, vaikka tietyt jäsenvaltiot tukivat sitä. Komissio seuraa edelleen tarkasti näiden afrikkalaisten ja latinalaisamerikkalaisten naisten ja miesten työskentelyolosuhteita erityisesti leikkokukkaviljelmillä ja yleisemmin maataloudessa ja teollisuudessa. GSP-järjestelmällä ja Cotonoun sopimuksella tosiasiassa parannetaan tilannetta jonkin verran, mutta tätä myönteistä vaikutusta on tällä hetkellä vaikea ilmaista määrällisesti. 2. Torjunta-aineiden käyttöä säännellään yhteisössä tätä nykyä kasvinsuojeluaineiden markkinoille saattamisesta 15 päivänä heinäkuuta 1991 annetulla direktiivillä 91/414/ETY(1) ja biosidituotteiden markkinoille saattamisesta 16 päivänä helmikuuta 1998 annetulla Euroopan parlamentin ja neuvoston direktiivillä 98/8/EY(2). Lisäksi 27 päivänä heinäkuuta 1976 annetulla neuvoston direktiivillä 76/769/ETY(3) ja 21 päivänä joulukuuta 1978 annetulla neuvoston direktiivillä 79/117/ETY(4) kielletään tiettyjen biosidi- ja kasvinsuojeluaineiden käyttö tai säännellään sitä. Näiden direktiivien mukaisesti tehdyt päätökset eivät koske vietäviä tuotteita. Vuonna 1989 otettiin kansainvälisellä tasolla käyttöön kaksi tuojamaita (pääasiassa kehitysmaita) koskevaa vapaaehtoista ilmoitusmenettelyä kemikaalien kansainvälisessä kaupassa tapahtuvaa tietojenvaihtoa koskevan Lontoon ohjeiston sekä torjunta-aineiden jakelua ja käyttöä koskevien kansainvälisten menettelysääntöjen mukaisesti. Nämä kaksi menettelyä, jotka tunnetaan nimillä vienti-ilmoitusmenettely ja ennakkosuostumusmenettely (Prior Informed Consent PIC), ovat olleet pakollisia yhteisön viejille tiettyjen vaarallisten kemikaalien viennistä ja tuonnista 23 päivänä heinäkuuta 1992 annetun neuvoston asetuksen (ETY) N:o 2455/92(5) voimaantulosta alkaen. Vienti-ilmoitusmenettely kattaa 39 aineryhmää (yhteensä noin 200 yksittäistä ainetta) ja PIC-menettely nykyään 32 kemikaalia, joista 26 on torjunta-aineita. Vuonna 1998 yhteisö allekirjoitti yhdessä noin 70 maan kanssa Rotterdamin yleissopimuksen, jolla kyseiset kaksi menettelyä saatetaan pakollisiksi maailmanlaajuisesti yleissopimuksen tultua voimaan sen jälkeen, kun vähintään 50 sopimuspuolta on ratifioinut sen. Lisätietoja menettelyistä ja luettelot asianomaisista kemikaaleista löytyvät yleissopimuksen verkkosivuilta (http://www.pic.int/) tai komission verkkosivuilta (http://europa.eu.int/comm/environment/chemicals/index.htm). Komissio aikoo ilmoittaa vuoden 2001 aikana yleissopimuksen väliaikaiselle sihteeristölle muutamista uusista torjunta-aineista, joiden käyttö on hiljattain asetettu sääntelyn alaiseksi yhteisössä, jotta ne voitaisiin mahdollisesti sisällyttää PIC-menettelyyn. Tämän lisäksi komissio aikoo antaa vuoden 2001 aikana ehdotuksen päätökseksi Rotterdamin yleissopimuksen ratifioinnista ja asetuksen (ETY) N:o 2455/92 muutosehdotuksen kyseisen asetuksen mukauttamisesta yleissopimuksen määräyksiä vastaavaksi. Komissio harkitsee myös sisällyttävänsä muutosehdotukseen säännöksen, jolla kielletään tiettyjen yhteisössä jo kiellettyjen kemikaalien vienti, kuten eniten huolestuneisuutta aiheuttavien kemikaalien vienti. Komissio aikoo lähikuukausina antaa luonnoksen päätökseksi hitaasti hajoavia orgaanisia yhdisteitä (POP-yhdisteitä) koskevan Tukholman yleissopimuksen allekirjoittamisesta. Kyseisellä sopimuksella kielletään maailmanlaajuisesti kahdentoista POP-yhdisteen tuotanto ja/tai käyttö tai säännellään niiden tuotantoa ja/tai käyttöä. Näistä kahdestatoista POP-yhdisteestä kahdeksan on torjunta-aineita, jotka on jo kielletty yhteisössä. Yhteisön mahdollisuudesta tukea FoodFirst Information and Action Network (FIAN) -luonnonsuojelujärjestön edistämän merkin kaltaisia merkkejä todettakoon, että komissio tarkastelee parhaillaan kaikenlaisia merkkejä koskevaa erittäin monimutkaista kysymystä. (1) EYVL L 230, 19.8.1991. (2) EYVL L 123, 29.4.1998. (3) EYVL L 262, 27.9.1976. (4) EYVL L 33, 8.2.1979. (5) EYVL L 251, 29.8.1992.